Inggih, samangke kula sampun plong lan marem nampi katrangan panjenengan punika. Anu Ki, kala wau panjenengan mratelakaken bilih dhaya prebawa pinten-pinten saking sanes nagari, ingkang sampu kelet lan kraket ing jiwanipun bebrayan Jawi punika ugi andadosaken jalaraning boten jejegipun kajiwan, punika kula boten cocog. Kula nggadhahi pamanggih sanes. Sadaya kemawon tumrap bab-bab ingkang saking sanes negari ingkang mlebet dhateng tanah Jawi lan rumesep ing balung sungsum, punika malah saya mewahi ndadosaken santosa lan ndadosaken saya jejegipun kajiwan Jawi. Jalaran sadaya wau apesipun saged ngindhakaken kawruh, kapinteran tuwin sanes-sanesipun ingkang salajengipun badhe saya langkung mikantuki dhateng kawontenan sarta panggesanganipun tiyang Jawi. Dados kula nggadhahi pamanggih, sangsaya kathah bab-bab saking sanes negari ingkang mlebet dhateng tanah Jawi, punika saya badhe nyangling jiwanipun bebrayan Jawi, temahan badhe sangsaya katingal anja.